大至尊試跑快慢由人 葉楚航操埋一份
2024年04月25日 09:08
東網電視
更多新聞短片
葉楚航今日行出草地睇「大至尊」。
今早為周日冠軍賽馬日中,3場國際一級賽的最後試跑課期之一,4匹本地代表申請在草地跑道的看台路段出試,鏡頭目不暇給。6時正,首先由何澤堯策「金鎗六十」(冠軍一哩)與廐侶「黃腳鱲」拍跳,已吸引一眾外國傳媒準時搭shuttle到場圍攝。
然後,輪到人氣王「大至尊」(女皇盃)由潘頓策往草地,由廐侶「小鳥」在前方領跳,見潘一哥刻意緊扣韁繩試口勁,衝線後一鬆即有反應,期間葉楚航左騰右騰,自己都想操埋一份咁款,練者先在烽火台對出草地舉鏡睇操,再連隨走到閘口恭迎「大至尊」,繼而向鞍上人追問操後感,再伴隨人馬返機坪,做到一絲不苟。
其後,田泰安緊接策「禾道小子」(主席短途獎),與廐侶「禾道福星」拍草地,見希斯在烽火台窗口位舉鏡吼實,課後縮番個頭入室內,動態神秘。跟住輪到柏廐的「直線力山」(女皇盃)壓軸出場,由何澤堯主試,與廐侶「果然得」拍跳草地,方嘉柏偕同兒子Ronan在馬房彎附近舉鏡睇操,課後也有接馬鏡頭。